
Auto je zastao na semaforu a Vesni pade pogled na veliki ulični sat. U njegovoj sredini su odbrojavali dani i sati do božića.

"Oh, još samo četiri dana do božića.", uzdahnu uzbudjeno Vesna.

"Ne mogu zamisliti lepše doba godine od ovoga. Šta bih dala da sam ponovo dete pa da mogu da uživam u svim njegovim čarima. Nego Čedo, jesi proverio da li imamo kompletnu dekoraciju. Ne bih volela nikakva neprijatna iznenadjenja. ", pa baci pogled na svoga muža.

Zeleno svetlo se upali pa auto kliznu po vlažnom asfaltu.

"Znaš lepo da jesam. Kao i svake godine, ja sam zadužen za dekoraciju a ti za poklone i večeru. Odelo deda mraza sam dao na hemijsko čišćenje a sve lampice su u funkciji."

Ona zadovoljno klimnu glavom.

"Ništa lepše od perfektno isplaniranog božića. Obožavam kada sve štima do najmanje sitnice.", reče sa olakšanjem a u medjuvremenu stigoše ispred osnovne škole.

Dok je Čedo razgledao mesta za parkiranje ona pogledom potraži svoga sina. Izgleda da je već zvonilo jer su deca trčala razdragano napolje sa svojim teškim rancima na ledjima. Ona se pomalo unervozi pa protrese svoju krhku ruku a sat joj sklizne niz zglob. Činilo se da Aleksa još nije izašao iz zgrade iako je obično bio napolju medju prvima.

"Ili smo mi poranili ili Aleksa kasni?", promrlja ona a pogled joj pade na gomilu koja se okupljala na travnjaku. Krug je postajao sve veći i veći a kako koje dete bi izlazilo iz zgrade tako bi se pridruživalo skupini.

"Nešto se tamo dešava!", primeti ona.

"Hajde da vidimo šta je dok Aleks ne izadje!", pa oboje izadjoše i krenuše mirnim korakom ka skupini.

Oboje se propeše na prste ne bi li uspeli videti šta se u gomili dešava ali od silne dece ne videše ništa.

"Neki prvaci su se potukli!", šapuće na uvo jedna devojčica drugoj.

"Udari ga! Zvizni ga jače!", poviče jedan od dečaka iz gomile.

Tek u tom trenutku proradi alarm u njihovoj glavi da je tu posredi neka tuča pa se Čedo stade probijati kroz gomilu. 

Dva dečaka se rvaše na zemlji dok im razbacani školski ranci leže u snegu. Ne razmišljajući on povuče za kapuljaču dečaka koji je pritiskao onog drugog na zemlju.

"Dobro je momci! Dosta je bilo! Šta god da je razlog može se mirnim putem rešiti."

"Ovo ne može!", dobaci jedan dečak iz gomile.

"Zašto ne bi moglo?", upita ga Vesna stišćući ruke oko sebe od hladnoće.

"Zato što ovaj idiot još uvek misli da deda mraz postoji. Možete li zamisliti tako glupe roditelje koji u današnje vreme uče decu da veruju u te besmislene bajke?"

Vesnu prodje neki loš osećaj koji se već u sledećem trenu potvrdi.

"Aleks! Moj Aleks! Šta radiš dole na zemlji? A ti kako si se samo usudio da napadneš mog sina?", vrisne ona histerično na dečaka.

Aleks ustane sav iskidan i raščupan dok mu iz nosa mu curi krv.

Deca se stadoše gurkati a onaj dečak do nje kaže jednom drugom: "O-o, izgleda da su to ti glupi roditelji koji ga tako uče!", pa pokaže palcem na njih dvoje a deca se stadoše podsmevati.

Vesna stade žurno preturati po torbi kako bi pronašla papirne maramice ali je to malo potrajalo.

"Eto kad nosiš unutra sve i svašta.", reče joj Čedo.

Ona napokon pronadje paket pa izvuče jednu maramicu i stade mu tapkati krv ispod nosa.

"Dobro deco šta vas je spopalo? Božić je fešta ljubavi a ne mržnje. Zar niste to mogli rešiti mirnim putem?"

"Ja sam hteo al' ovaj vaš Aleks uporno tvrdi da deda mraz postoji. Kako onda da ga ne zviznem kad' ne prestaje da laže. Kao da je mala beba pa veruje u takve gluposti. To su bajke za malu decu. A mala deca ne idu u školu nego imaju cuclu! Jel' tako Aleks?", obrati mu se podrugljivim glasom.

"Sram te bilo dečko kako se izražavaš!", viknu Vesna na njega.

"Ako misliš da će se to samo tako završiti onda se varaš. Još ćemo se mi naći sa tvojim roditeljima kod direktora."

"Ja nemam ništa protiv. Čućete i od njih isto. I oni znaju da nema deda mraza. Moji roditelji bar nisu lažovi."

"Ma čije roditelje ti nazivaš lažovom!", izdere se Aleks pa se zaleti na njega. Ovaj se nije nadao njegovom napadu pa se sruši na zemlju dok ga je Aleks bez prestanka udarao.

Čedo ga povuče za kapuljaču pa je ovaj visio iznad zemlje kao da lebdi a da pri tome još uvek nije prestajao da mlatara rukama.

Sada Jovici pocuri krv na nos pa je stade brisati šakom.

Vesna mu pritrča da mu obriše nos ali je nečiji glas u tome spreči.

"Ruke dalje od moga sina!", viknu jedan ženski glas a gomila otvori put jednoj pozamašnoj ženi. Dok je hodala činilo se da njen zadnji deo tela hoda sam za sebe i da se klima u nekom svom zasebnom ritmu.

"Bolje da učite vašeg agresivnog sina lepom ponašanju a ne tim fantazijama za malu decu kojim mu punite glavu."

"Moj sin je agresivan? To mi kažete upravo vi čiji sin ne poštuje razliku u mišljenju pa će radije da udari nego onog drugog da sasluša? Kakva su ovo vremena došla? Zar niko više ovde ne uči decu da budu deca? Vi vaspitavajte vaše dete kako hoćete ali mog sina ne sme niko da dira."

"A jel' tako? To ćemo još da vidimo kod direktora! Šta ima da sluša ta prazna baljezganja!", reče debela žena pa podiže sinovljev ranac i udalji se sa njim iz gomile.

Sitan dečak se izdvoji iz gomile pa podiže torbu iz snega i pruži je svom drugaru.

"Miloše i ti si ovde? Hajde da te odbacimo do kuće za svaki slučaj."

Dečak  podje sa njima pa udje u njihova kola koja se lagano udaljiše od škole.

Dok su sedeli u kolima oba roditelja nisu dolazili sebi od šoka. Svemu bi se mogli nadati ali da se deca potuku zbog takve banalne stvari kao što je vera u deda mraza to nisu ni u snu mogli zamisliti.

Kada su stigli kući Vesna izvadi kutiju za prvu pomoć pa stade tupferom da mu upija krv iz nozdrva.

"Jel' te jako boli?", upita ga mama.

"Ne boli! Više me boli što vas je nazvao lažovima. Kao da biste vi mene ikada slagali. Ko je njemu kriv što su njegovi roditelji nevernici.", reče dok je oči držao na plafonu.

Vesna se ugrize za usnu pa nastavi da mu tapka po nosu.

"Evo ti ovaj ledeni jastučić iz zamrzivača. Drži to na nosu da ti ne otekne."

Dok se ona bakćala oko sina Čedo je sedeo zamišljen. Iako je držao rastvorene novine ispred sebe u mislima je bio negde daleko.

Znali su oboje da je to obična laž za decu ali to nije bila laž iz nekog lošeg razloga već iz želje da mu produže čari detinjstva kroz čarolije božića. Zar ima nečeg lepšeg od vere u deda mraza koji sa severnog pola raznosi deci preko pola sveta božićne poklone? Šta ima u tome tako lošeg? Ionako će pre ili kasnije odrasti i sami prestati da veruje u to.

Ali čitav ovaj slučaj ih je još više uverio u to da je njihov stav ispravan i da se trebaju boriti svim silama da ga podrže.

"Znaš mama, Jovica kaže da nema deda mraza. Ja sam ga pitao a ko je taj čovek onda koji donosi poklone na božić? A znaš šta mi je on na to rekao?"

"Ne znam, šta?"

Sada i Čedo obrati pažnju na sina pa spusti novine iščekujući željno odgovor.

"Kaže da se obično očevi presvlače u deda mraza. Mila kaže da se kod nje stric presvukao a kod jednog drugog dečaka je to bio ujak ili nekakav rodjak."

Vesna baci značajni pogled na muža pa onda nastavi da sluša sina.

"A šta ako su Jovica i ostali u pravu? I meni je prošle godine deda mraz izgledao nekako poznat. Činilo mi se da je pomalo ličio na tatu. Ali znaš onda sam još bio mali ali zato ću ove godine mnogo bolje obratiti pažnju na deda mraza. I znaš onda šta?"

Vesna uzdahnu gledajući panično na muža: "Šta sine?"

"Onda ću dokazati tom idiotu Jovici i svima ostalima da deda mraz postoji i da vi niste lažovi."

Nije to redovno ni izgovorio kad Aleks iznenada poskoči sa stolice pa odjuri u svoju sobu da se presvuče i uradi domaće zadatke.

Vesna se spusti do Čede na sofu pa stadoše nemo da pilje ispred sebe.

Ni jedno od njih dvoje nije znalo šta da kaže. Kako su se stvari činile ovaj božić će se pretvoriti u pravu katastrofu. Od svega što se danas dogodilo ih je najviše pogodio tračak sumnje koji se u njihovom sinu probudio. 

"Čedo!"

"Da?"

Ona zašišti kroz nos pa kaže zureći praznim pogledom ispred sebe: "Moramo preduzeti sve što je u našoj moći kako bi nam sin doživeo poslednji božić u svim njegovim čarima. Da još jednom poslednji put bude pravo, istinsko dete. Da se raduje! Da veruje u magičnost i blaženu stranu božića! Zar je to takav greh?", reče pa se okrene ka njemu i spusti glavu sa gustim loknama na njegovo rame.

On je nežno zagrli pa joj odgovori: "Naravno da nije. Vera u deda mraza je najlepša iluzija ikada izmišljena. I nikada nikome nije štetila."

"On je još tako mali. Trebalo bi da ostane dete još neko vreme. Čini mi se da još nije došlo vreme da odraste."

"Kako to misliš?, upita je suprug.

"Mislim ja još nisam spremna! Čedo jel' me razumeš?"

"Posle te tuče danas osećam da treba nešto treba promeniti ali ne tako naglo. Ne tako iznenada. Ja to ne mogu!"

On se zamisli pa pomisli kako se i on isto tako oseća kao i ona pa se snuždi.

"Kakve su to mame, kakvi su to roditelji koji deci kvare iluzije o nečemu tako lepom kao što je Santa Claus? Zar nemaju deca pravo da sanjaju i budu sretna? Kao da ih život neće dovoljno rano istrezniti. Dogodine će biti već osam godina i verovatno ga nećemo moći više tako lako obmanjivati ali bar ove godine bih i ja voleo da provedemo još jedan predivan božić sa njim. Onako kao do sada."

Čedo poče da češka bradu što je uvek činio kada je smišljao nešto a u mometnu se činilo da se dosetio nečeg, kao da mu je sinula neka izvanredna ideja.

"Znaš šta? Mislim da imam ideju!", reče Čedo a ona podiže začudjeni pogled ka njemu.

Vesna ćuti i zuri u supruga iščekujući neko čudo.

"Ako bih se ja, moj brat ili bilo ko iz kruga prijatelja prerušio u deda mraza to više ne bi uspelo. Aleksa će ovaj put biti potpuno obazriv pa bi nas uhvatio u prevari ali šta misliš o tome da zamolimo nekoga koga on ne poznaje uopšte?"

Ona ga pogleda sa čudjenjem u očima.

"Koga? Kako misliš to da izvedeš? Da zaustaviš nekoga na ulici pa da mu kažeš, izvinite jel' biste hteli biti deda mraz našem sinu? Znate mi bismo voleli još malo da ga držimo u tom ubedjenju!", reče zbunjeno nemajući pojma je kakav plan imao u glavi.

"Ne, ne! Nisam na to mislio!"

"A na šta si onda mislio?"

"Evo ovako izgleda moj plan!", pa se saže bliže ka njoj da ih Aleksa ne bi slučajno čuo.

"Naša ulica je duga da ne može biti duža!" 

"To znam i sama ali ne vidim kakve veze ima ulica sa našim problemom?"

"Sačekaj! Nisi me saslušala do kraja. Nemoj biti tako nestrpljiva!"

"Aleksa ne poznaje svakoga u njoj. To su uglavnom odrasli ljudi na koje se on uopšte ne obazire. Ni ja kao dete nisam mario za tamo neke odrasle ljude u petom komšiluku."

"Poznajem par ljudi sa drugog kraja.", pa nabroji par imena. „Možda bih njih mogao pitati? I oni imaju decu u sličnom uzrastu. Možda bismo mogli jedno drugome da izadjemo u susret?"

Njoj zasijaše oči. To je bilo apsolutno najbolja ideja koju je ikada imao.

"Znaš šta? Možda ti to i nije tako loša ideja.", složi se ona ne želeći odmah da ga pohvali.

"Mogu i ja

